
	Относно:
	[bookmark: _Hlk170307193]проект на Решение на Министерския съвет за одобряване на Национална програма „Повишаване на квалификацията в областта на ядрените технологии и ядреното инженерство“





УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

[bookmark: _Hlk170318094]На основание чл. 8, ал. 3 и чл. 31, ал. 2 от Устройствения правилник на Министерския съвет и на неговата администрация предлагам на Вашето внимание проект на Решение на Министерския съвет за одобряване на Национална програма „Повишаване на квалификацията в областта на ядрените технологии и ядреното инженерство“ (НП ПКОЯТЯИ).
	Експлоатирането на ядрената енергия е неразривно свързано със значителни отговорности, породени от необходимостта от осигуряване на безопасна експлоатация, ангажиментите към бъдещите поколения, опазването на околната среда, защитата от разпространение на делящи се материали и други характерни особености. Предлаганата НП ПКОЯТЯИ ще подпомогне научните изследвания в страната, с което ще се повиши изследователския капацитет на академичните институции, ангажирани с осигуряване на безопасната експлоатация на ядрените съоръжения. 
	Всички дейности по НП ПКОЯТЯИ са в унисон както с бъдещите, така и с вече предприетите мерки и ангажименти, свързани с прехода на страната ни към беземисионна енергетика. Осигуряването на устойчив преход с отчитане на всички социални, икономически, технологични и екологични особености е амбициозна задача, която изисква значителни обеми изследователска работа. Програмата ще съдейства за изпълнение на стратегическите цели за повишаване на кадровия потенциал и развитие на висшето образование, науката и иновациите в сферата на ядрената енергетика и пряко свързаните с нея ядрени науки, технологии и инженерство чрез провеждане на дейности, утвърдени от най-добрите европейски и световни практики за взаимодействието между образованието, науката и иновациите. 
	Основа цел на НП ПКОЯТЯИ е понижаването на риска от загуба на ядрени знания чрез поддържане и повишаване на научния капацитет на академичните институции, привличане на млади кадри в образованието, създаване на нова среда за научни изследвания и обмен на знания, привличане на водещи световни учени и интегриране на най-добрите европейски и световни практики. Целта на Програмата ще бъде изпълнявана чрез: интензифициране на взаимовръзките между образованието, бизнеса, неправителствените организации, държавните институции и обществото в контекста на ядрените технологии, ядреното инженерство и механизмите за тяхната употреба за постигане на устойчиво развитие на страната ни; окрупняване на научния потенциал в областта на ядрените технологии и ядреното инженерство чрез насърчаване на взаимодействията между висшите училища и институтите на БАН, с което се цели да бъде създаде необходимата маса от учени от ново поколение в областта на ядрената енергетика и ядрените технологии; генериране на познания относно работата по социални, икономически и технологични проблеми на прехода към беземисионна енергетика и постигане на устойчиво развитие; създаване на условия за изграждане на значителен кадрови потенциал чрез развитие на науката, което е неразривно свързано с възможностите за създаване на кадри за индустрията; привличане на кадри от българските диаспори и др.
	Специфични цели на НП ПКОЯТЯИ са: модернизиране на съществуващата и изграждане на нова научно-изследователска инфраструктура за обезпечаване на изследователските задачи; осигуряване на конкурентно кариерно развитие на докторанти и постдокторанти в областта на решаването на фундаментални научни и приложни проблеми от ключово значение за ядрения сектор; изграждане на динамична работна среда между участниците с кандидатстване по научноизследователски програми с национално и международно финансиране и продължаващи партньорства и след приключването на срока на изпълнение на Програмата; предоставяне на условия за интеграция и реинтеграция на млади учени, което да им позволи да изградят собствени научни групи в страната; създаване на специализирани научни и научно-популярни информационни кампании и семинари; създаване на условия за подпомагане на реализирането на иновационни разработки от студенти и докторанти; увеличаване на дела на ангажираните жени в научно - изследователските дейности в областта на ядрените технологии и ядреното инженерство.
	Очакваните резултати от НП ПКОЯТЯИ са: повишен образователен и изследователски капацитет на академичните и научни институции в областта на ядреното инженерство и ядрените технологии; изградена единна научноизследователска и образователна ядрена общност в страната; постигнати резултати по конкретни научно-изследователски проблеми от областта; създадена трайна кохезия между научните и образователните организации, бизнеса, държавните институции и неправителствените организации и интегриране на дейностите чрез развитие на науката и образованието в областта на ядрената енергетика и ядрената технология; създадени съвместни докторски програми с университети от Европа; повишен имидж на ядрената енергетика сред българското общество; създадени нови възможности за международни партньорства в областта на науката и образованието; повишен интерес и ясно изразена ангажираност от страна на младите специалисти в областта; изграден устойчив модел за управление на ядрените знания и др.
	Бенефициенти на НП ПКОЯТЯИ са научни организации по чл. 47, ал. 1 от Закона за висше образование (ЗВО) и акредитирани по чл. 85, ал. 1, т. 7 на ЗВО висши училища, извършващи научни изследвания и акредитирани за обучение в областта на ядрената енергетика и пряко свързаните с нея ядрени науки като: Техническия университет – София, СУ „Св. Климент Охридски“ и Института за ядрени изследвания и ядрена енергетика – БАН. Изброените академични институции са пряко свързани с ядрената технология, като провеждат научни изследвания и обучение на студенти и/или докторанти, притежават изключително различен профил и не са взаимозаменяеми, а се допълват в полето на науката.
	Срокът за изпълнение на НП ПКОЯТЯИ е до 2030 г. включително.
	Финансирането на НП ПКОЯТЯИ е в общ индикативен размер на 8 500 000 лв., разпределено на пет етапа от по 12 месеца, както следва: за 2024 г.  –  1 000 000 лв.; 
за 2026 г. – 1 500 000 лв.; за 2027 г. – 1 500 000 лв.; за 2028 г. –  2 000 000 лв.; за 2029 г. –    2 500 000 лв. 	
Финансирането ще бъде в рамките на разчетените средства за наука в Централния бюджет и не са необходими допълнителни средства. Предложеният проект на акт няма да окаже въздействие върху държавния бюджет, което е видно от приложената финансова обосновка съгласно Приложение № 2.2 към чл. 35, ал. 1, т. 4 „б“ от Устройствения правилник на Министерския съвет и на неговата администрация. Проектът на акт не води до изменения в целевите стойности на показателите за изпълнение на бюджетните програми, в т.ч. на ключовите индикатори по програмния бюджет на Министерството на образованието и науката.
С проекта на акт не се транспонира европейско законодателство, поради което не се налага изготвяне на справка за съответствие с европейското право съгласно чл. 35,    ал. 2, т. 5 от Устройствения правилник на Министерския съвет и на неговата администрация.
Проектът на Решение на Министерския съвет за одобряване на Националната програма „Повишаване на квалификацията в областта на ядрените технологии и ядреното инженерство“ е публикуван на основание чл. 85, ал. 1 от Устройствения правилник на Министерския съвет и на неговата администрация на интернет страницата на Министерството на образованието и науката и на Портала за обществени консултации на Министерския съвет. Материалите са съгласувани и по реда на чл. 32 - 34 от Устройствения правилник на Министерския съвет и на неговата администрация.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното и на основание на чл. 8, ал. 3 от Устройствения правилник на Министерския съвет и на неговата администрация предлагам на Министерския съвет да приеме проекта на Решение на Министерския съвет за одобряване на Национална програма „Повишаване на квалификацията в областта на ядрените технологии и ядреното инженерство“.

